એમના કાર્યને જોઈ મને યાદ આવ્યું માર્ક ટ્વેનનું એક વાકય : “તમારા જીવનમાં બે દિવસ અગત્યના છે. એક તમે જન્મ્યાં તે અને બીજો જ્યારે સમજાય શા માટે?” જન્મવાનું આપણાં હાથમાં નથી પરંતુ શા માટે, એ પ્રયત્નશીલ વ્યક્તિઓને જરૂર સમજાય છે. આવી જ સમજણ પ્રગટી રવિ અને ડૉ જયંતિને તેમના લગ્ન જીવનની સિલ્વર જ્યુબલી પ્રસંગે. યુવાન દંપતી ખૂબ ઉચ્ચ શિક્ષણ પ્રાપ્ત કરી પોતપોતાના ક્ષેત્રમાં ઊંચાઈએ પહોંચી શકેલ છે. પોતાના લગ્નજીવનની સિલ્વર જ્યુબલી ઉજવવા એ પહોંચી ગયા શામળાજી પાસેના આદિવાસી લોકોની વચ્ચે. આદિવાસી ગામોમાં જઈને લોકો વચ્ચે રહી તેમના જીવનની અગત્યતા આત્મસાદ કરવા બંને નીકળી પડ્યા હતાં.